Støre snur om flyktningvedtak i Drammen etter kritikk  - vil ikke lenger slå fast at det ikke er lovlig
Statsminister Jonas Gahr Støre (Ap) sa først at Drammens vedtak om bare å ta imot ukrainske flyktninger var ulovlig. – Rolleblanding av verste sort, raser Jon Helgheim (Frp). Onsdag kveld har Støre endret mening.  – Jeg reagerer veldig sterkt på denne rolleblandingen. Det er helt utrolig at Støre blander seg inn i et lokalt vedtak på denne måten.  Det sier en oppbrakt Jon Helgheim (Frp) til Aftenposten. Tirsdag var han, sammen med et flertall bestående av Høyre, Frp, KrF og Pensjonistpartiet, med på et vedtak i kommunestyret i Drammen, om kun å ta imot ukrainske flyktninger.   Helgheim var stortingsrepresentant for Frp fra 2017 til 2021 og da innvandringspolitisk talsperson for partiet.   Onsdag sa Støre i en uttalelse til NRK at han mener vedtaket er ulovlig.  – For det første er dette et vedtak som ikke er lovlig. Det er ikke noe kommunene kan gjøre, sa Støre til NRK.  «Uten sidestykke»  Det er denne uttalelsen som får Helgheim til å reagere. Han viser til at saken skal behandles av Statsforvalteren og at det skal gjøres en lovlighetskontroll.  – Som statsminister burde han ha respekt for at saksbehandlingen lokalt skal gå sin gang og ikke forskuttere utfallet av en varslet lovlighetskontroll. Dette er rolleblanding av verste sort.  – Jeg tror denne innblandingen savner sidestykke i norsk politikk, sier Helgheim til Aftenposten.   Mente vedtaket var diskriminerende Under saksbehandlingen skrev også kommuneadvokaten i Drammen at et vedtak om å bare ta imot ukrainske flyktninger ikke er lovlig.  «Vedtaket er diskriminerende ved at det er begrunnet med at kommunen kun ønsker å bosette flyktninger fra Ukraina, og ikke andre flyktninger med ikke-vestlig bakgrunn», het det i uttalelsen fra kommuneadvokaten, ifølge NRK. Konfrontert med dette sier Helgheim at han mener kommuneadvokatens uttalelse bygger på feil premisser og ikke kan legges til grunn. Han mener det ikke blir mindre problematisk med uttalelsene fra Støre.  – Det blir umulig å ha tillit til en lovlighetskontroll når statsministeren legger så klare føringer som dette, sier Frp-politikeren, som i tillegg til å være lokalpolitiker i Drammen, er Frps pressesjef på Stortinget.  Støre onsdag kveld: Statsforvalteren må avgjøre Onsdag kveld, etter at denne saken var publisert, kom Støre med nye uttalelser som saken til NRK. Nå ville ha ikke lenger slå fast at vedtaket ikke er lovlig. – Om det er lov eller ikke, det må Statsforvalteren avgjøre – men jeg mener at vi ikke kan ha det slik, at 350 kommuner i Norge skal velge hvilken konflikt de skal ta imot folk fra. Da mister vi det gode systemet vi har i dag, hvor vi sikrer god bosetting av flyktninger, sier Støre til NRK onsdag kveld. Arbeids- og inkluderingsminister Tonje Brenna vil tidligere onsdag ikke kommentere om vedtaket er lovlig eller ikke.  – Det jeg har sagt er at kommunene ikke er invitert til å mene noe om hvilken landbakgrunn flyktningene de tar imot kommer fra, sier hun til Aftenposten. – Det er statsforvalteren som er rette instans til å foreta lovlighetskontrollen av dette vedtaket. For Imdi, som er etaten jeg forholder meg til, er det primært antallet flyktninger kommunene mener de har kapasitet til å bosette I en pressemelding onsdag ettermiddag skriver Statsforvalteren i Oslo og Viken at de vil gjennomføre en slik lovlighetskontroll.  – Kommer du eller ditt departement til å gjøre noe med dette vedtaket, for å stoppe det på noe vis? – Nei. Imdi forholder seg til det antallet flyktninger Drammen har sagt at de kan ta imot. Vi har ikke et system hvor kommunene kan velge en landbakgrunn foran en annen. Nå har Statsforvaltere i Oslo og Viken varslet at de skal gjøre en vurdering av dette, så da avventer vi det.
Statsminister Jonas Gahr Støre mener Drammens vedtak om å kun ta imot ukrainske flyktninger er ulovlig. Jon Helgheim fra Frp anklager Støre for rolleblanding ved å blande seg inn i et lokalt vedtak. Kommuneadvokaten i Drammen mener også vedtaket er ulovlig og diskriminerende, men dette avviser Helgheim.